ΓΡΑΠΤΗ ΕΡΩΤΗΣΗ P-3282/98

υποβολή: Gary Titley (PSE) προς την Επιτροπή

(26 Οκτωβρίου 1998)

Θέμα: Χρηματοδότηση της ΕΕ για προγράμματα ανοσοποίησης

Πόσα χρήματα δαπανά επί του παρόντος η ΕΕ για προγράμματα ανοσοποίησης εναντίον νόσων όπως η πολιομυελίτιδα, τόσο στην Ευρώπη όσο και στον υπόλοιπο κόσμο;

Έχει άραγε η ΕΕ σχέδια για την αύξηση της χρηματοδότησης των προγραμμάτων ανοσοποίησης κατά της πολιομυελίτιδας, προκειμένου να επιτευχθεί ο στόχος της Παγκόσμιας Συνόδου Κορυφής για τα παιδιά του 1990 που προβλέπει την εκρίζωση της πολιομυελίτιδας έως το έτος 2000;

Κοινή απάντηση

του κ. Pinheiro εξ ονόματος της Επιτροπής

στις γραπτές ερωτήσεις E-3152/98 και P-3282/98

(1 η Δεκεμβρίου 1998)

Η ανακοίνωση της Επιτροπής σχετικά με την πολιτική της Κοινότητας και των κρατών μελών για τη συνεργασία με τις αναπτυσσόμενες χώρες στον τομέα της υγείας(1) θέτει τις προτεραιότητες της βοήθειας και επικεντρώνεται στην αναμόρφωση των υγειονομικών συστημάτων και στην ενίσχυση των δυνατοτήτων της κάθε χώρας στον τομέα αυτόν.

Αν και δεν χορηγεί απευθείας οικονομική ενίσχυση για τις διάφορες ειδικές πρωτοβουλίες, η Επιτροπή προσπαθεί να ενισχύει όσο το δυνατόν περισσότερο την ολοκλήρωση των σχετικών ειδικών δραστηριοτήτων. Η ολοκλήρωση αυτήν επιτυγχάνεται, κυρίως, με την αντιμετώπιση ειδικών προβλημάτων κατά το προπαρασκευαστικό στάδιο των εθνικών αναπτυξιακών προγραμμάτων του τομέα της υγείας και λαμβανομένων υπόψη των κατά τομέα εκθέσεων και αξιολογήσεων; επιτυγχάνεται ακόμη, μέσω του διαλόγου για τον προϋπολογισμό του τομέα της υγείας και, τέλος, σε πολλές περιπτώσεις, απευθείας εντός του πεδίου εφαρμογής προγραμμάτων υποστήριξης των βασικών υπηρεσιών υγείας και της φαρμακευτικής πολιτικής.

Η Επιτροπή δεν χρηματοδοτεί απευθείας σχέδια που επικεντρώνονται αποκλειστικά στην εκρίζωση της πολιομυελίτιδας αλλά εστιάζει τις προσπάθειές της στην ενίσχυση των εθνικών διοικήσεων κατά τις προσπάθειες που καταβάλλουν στον τομέα του εμβολιασμού. Στηρίζει, ακόμη, τις προσπάθειες για την εξασφάλιση εμβολίων πρώτης προτεραιότητας (το εμβόλιο της πολιομυελίτιδας περιλαμβάνεται στο διευρυμένο πρόγραμμα ανοσοποίησης) προκειμένου να επιτευχθεί η μείωση της εξάρτησης των αναπτυσσομένων χωρών από την εξωτερική χρηματοδοτική βοήθεια, κυρίως μέσω της ένταξης στον προϋπολογισμό της χορήγησης εμβολίων και μέσω της έγκρισης της σχετικής δαπάνης.

Οι πολυάριθμες παρεμβάσεις της Επιτροπής στο επίπεδο της παροχής βασικών υπηρεσιών υγείας συμβάλλουν στην ανάπτυξη και στη βελτίωση των τακτικών δραστηριοτήτων εμβολιασμού (όπου περιλαμβάνεται ο εμβολιασμός κατά της πολιομυελίτιδας). Στον τομέα αυτόν, βρίσκονται σε εξέλιξη προγράμματα σε 32 χώρες ευρισκόμενες νοτίως της Σαχάρας (ύψους μεγαλυτέρου των 250 εκατ. ECU που χρηματοδοτούνται από το έβδομο ευρωπαϊκό ταμείο ανάπτυξης-ΕΤΑ); ακόμη, μέσω των προγραμμάτων διαρθρωτικής αναπροσαρμογής, τα κονδύλια προτεραιότητας των εθνικών προϋπολογισμών στον τομέα της υγείας χρηματοδοτήθηκαν με περισσότερα από 450 εκατ. ECU κατά την ίδια περίοδο. Ως παράδειγμα θα μπορούσε να αναφερθεί το περιφερειακό πρόγραμμα Δυτικής Αφρικής (7ο ΕΤΑ), στο πλαίσιο του οποίου εφαρμόζεται ήδη ένα σχέδιο (9,5 εκατ. ECU) που αποσκοπεί στην εξασφάλιση εμβολίων (συμπεριλαμβανομένων και εκείνων κατά της πολιομυελίτιδας) για τη ζώνη του Σαχέλ και στην παροχή τεχνικής βοήθειας προκειμένου να διευκολυνθεί ο περιφερειακός συντονισμός για τα διευρυμένα προγράμματα ανοσοποίησης.

Αν παραστεί ανάγκη, και εφόσον το ζητήσει μια συγκεκριμένη κυβέρνηση, θα μπορούσε να χορηγηθεί αυξημένη βοήθεια σε χώρες όπου διεξάγεται διάλογος σχετικά με την πολιτική στον τομέα της υγείας και όπου εφαρμόζεται ένα πρόγραμμα διαρθρωτικής αναπροσαρμογής. Στην περίπτωση αυτή μπορεί να εγκριθεί η χορήγηση συμπληρωματικής βοήθειας για την εξασφάλιση επιπρόσθετης χρηματοδότησης του προγράμματος εκρίζωσης της πολιομυελίτιδας (συμπεριλαμβανομένης της διοργάνωσης ημερίδων ανοσοποίησης) εφόσον η σχετική δαπάνη θα έχει εγγραφεί ως κονδύλιο στον εθνικό προϋπολογισμό υγείας.

(1) COM(94)77 τελικό.